मंदिर की सीढिय़ों पर बैठी मैं नंदा और स्वयंभू को देखती रही। प्रार्थना में जुड़े नंदा के हाथ किसी पुजारिन के हाथ नहीं लग रहे थे, वे हाथ थे एक माँ के, वहाँ स्पर्श था ममता का। वह अटूट प्यार कर रही थीं अपने स्वयंभू को। मंदिर मुझे नदी में तब्दील होता सा लगा। लगा... यहाँ प्रेम की नदी बह रही है और डूब रही है नंदा और मैं किनारे पर बैठी नंदा को उस नदी में डूबते देख रही हूँ। हाथ बढ़ा कर उसे नदी से बाहर लाने का प्रयास नहीं कर रही। किनारे पर बैठी मैं सोचती रही ....नदी में डूबना हर बार डूबने जैसा नहीं होता है और हर डूबना ....डूबना भी नहीं होता।